b'\n_START_ARTICLE_\nAnastas Mikojan\n_START_SECTION_\nTidlige liv og karriere\n_START_PARAGRAPH_\nMikojan blev f\xc3\xb8dt af armenske for\xc3\xa6ldre i landsbyen Sanahin, som p\xc3\xa5 dav\xc3\xa6rende tidspunkt l\xc3\xa5 i Jelizavetpol guvernement i det Russiske Kejserrige (nu en del af Alaverdi i den armenske provins Lori) i 1895. Hans far, Hovhannes, arbejdede som t\xc3\xb8mrer, og hans mor v\xc3\xa6vede t\xc3\xa6pper. Han havde en yngre bror, Artem Ivanovitj Mikojan, som blev medstifter af flydesignfirmaet MiG, som blev en af de f\xc3\xb8rende designfirmaer for hurtige hurtige jetfly til det sovjetiske luftv\xc3\xa5ben._NEWLINE_Mikojan l\xc3\xa6ste p\xc3\xa5 teologseminarium i Tiflis og i Etjmiadzin. Religion spillede dog en stadig mindre rolle i hans liv. Han udtalte senere, at hans fortsatte teologistudier f\xc3\xb8rte ham t\xc3\xa6ttere p\xc3\xa5 ateisme. F\xc3\xb8r han blev egentlig politisk aktiv havde han givet sig lidt af med b\xc3\xa5de liberal og socialistisk politik._NEWLINE_Da han var 20 \xc3\xa5r dannede han en arbejdersovjet i Etjmiadzin. I 1915 blev han formelt en del af bolsjevikfraktionen i Ruslands Socialdemokratiske Arbejderparti (senere kendt som bolsjevikpartiet), og han blev leder for en revolution\xc3\xa6r bev\xc3\xa6gelse i Kaukasus. Hans m\xc3\xb8de med sovjetiske revolution\xc3\xa6re f\xc3\xb8rte ham til Baku, hvor han blev medredakt\xc3\xb8r af den armensk-sprogede avis Sotsjal-Demokrat og senere for den russisk-sprogede avis Izvestija Bakinskogo Sovjeta. Det siges, at han i denne periode r\xc3\xb8vede en bank i Tiflis ved brug af TNT og br\xc3\xa6kkede n\xc3\xa6sen i gadesl\xc3\xa5skamp._NEWLINE_Efter februarrevolutionen i 1917, som v\xc3\xa6ltede zarens regering, k\xc3\xa6mpede Mikojan og andre bolsjevikker mod anti-bolsjevikiske elementer i Kaukasus._NEWLINE_Mikojan blev kommissar i den nyoprettede R\xc3\xb8de Arm\xc3\xa9 og fortsatte med at k\xc3\xa6mpe mod anti-bolsjevikiske styrker i Baku. Han blev s\xc3\xa5ret under kampene og blev kendt for at redde partikollegaen Grigorij Ordzjonikidzes liv. Derefter fortsatte han sit arbejde for partiet og blev en af stifterne af sovjetten i Baku, som bestod indtil 1918, hvor han og 35 andre kommissarer flygtede fra Baku og blev fanget af de transkaukasiske myndigheder. De 26 fra Baku, som de blev kaldt, blev alle henrettet undtagen Mikojan, omst\xc3\xa6ndighederne omkring hans overlevelse er omg\xc3\xa6rdet af mystik. I februar 1919 vendte Mikojan tilbage til Baku og genoptog sine gerninger der.\n_START_SECTION_\nMedlem af politbureauet\n_START_PARAGRAPH_\nMikojan st\xc3\xb8ttede Stalin under den magtkamp, der fulgte efter Lenins d\xc3\xb8d i 1924 - han var selv blevet medlem af den bolsjevikiske centralkomit\xc3\xa9 i 1923. Som kommissar for indenrigs- og udenrigshandel fra og med 1926 indf\xc3\xb8rte han id\xc3\xa9er fra Vesten, s\xc3\xa5som fremstillingen af d\xc3\xa5semad. I 1935 blev han valgt til politbureauet og blev en af de f\xc3\xb8rste sovjetiske ledere, der tog p\xc3\xa5 rejser til USA for at fremme \xc3\xb8konomisk samarbejde. Mikojan tilbragte tre m\xc3\xa5neder i USA, hvor han ikke alene l\xc3\xa6rte om landets f\xc3\xb8devareindustri, men ogs\xc3\xa5 m\xc3\xb8dtes med Henry Ford og bes\xc3\xb8gte stormagasinet Macy\'s i New York. Efter sin tilbagekomst til USSR introducerede Mikojan en r\xc3\xa6kke popul\xc3\xa6re amerikanske forbrugsvarer, inklusiv hamburgere, dessertis, corn flakes, popcorn, tomatjuice, grapefrugt og majskolber.  Mikojan indledte fremstillingen af is i USSR og holdt personligt kontrol med isens kvalitet indtil han blev fjernet fra sin post. Stalin fortalte vittigheder om dette ved at sige: Anastas, du g\xc3\xa5r mere op i is end i kommunisme. Mikojan bidrog ogs\xc3\xa5 til udviklingen af k\xc3\xb8dproduktionen i USSR, og en af de sovjetiske p\xc3\xb8lsefabrikker blev opkaldt efter ham._NEWLINE_I slutningen af 1930\'erne igangsatte Stalin den store udrensning, en serie af kampagner med politisk undertrykkelse og forf\xc3\xb8lgelse i Sovjetunionen rettet mod medlemmer af kommunistpartiet, bondestanden og andre. Historikeren Simon Sebag Montefiore beskriver Mikojans rolle i udrensningerne s\xc3\xa5ledes: Han var en af de mere anst\xc3\xa6ndige ledere - han hjalp helt sikkert ofrene senere hen og arbejde h\xc3\xa5rdt for at g\xc3\xb8re op med Stalins styre efter dennes d\xc3\xb8d. Mikojan fors\xc3\xb8gte som s\xc3\xa5 mange andre medlemmer af politbureauet at pleje t\xc3\xa6tte forhold til kompagnoner for at undg\xc3\xa5 selv at blive henrettet. Han havde ogs\xc3\xa5 sine fejl - i 1937 st\xc3\xb8ttede han entusiastisk henrettelsen af Grigorij Zinovjev og Lev Kamenev, og h\xc3\xa6vdede, at det var en "retf\xc3\xa6rdig kendelse." Som andre ledende personer underskrev Mikojan i 1937 de d\xc3\xb8dslister, som blev givet til ham af NKVD. Udrensningerne blev ofte udf\xc3\xb8rt af personer, som var t\xc3\xa6t p\xc3\xa5 Stalin, der gav dem denne opgave prim\xc3\xa6rt for at afpr\xc3\xb8ve deres loyalitet overfor regimet._NEWLINE_I september sendte Stalin Mikojan til Jerevan i Armenske SSR sammen med Georgij Malenkov og Lavrentij Berija for at tilse en masselikvidering. Med sig havde de en liste med navnene p\xc3\xa5 300 personer, som var medlemmer af det armenske kommunistparti, der fortrinsvis bestod af gammelbolsjevikker. Mikojan fors\xc3\xb8gte uden held at redde \xc3\xa9n person fra at bleve henrettet under turen til Armenien. Denne person blev arresteret da Berija holdt en af sine taler til partiet. Mere end tusind personer blev arresteret og syv ud af ni medlemmer af det armenske politbureau blev afsat.\n_START_SECTION_\n2. verdenskrig og afstalinisering\n_START_PARAGRAPH_\nI september 1939 skar Nazityskland og Sovjetunionen hver deres andele af interessesf\xc3\xa6rer ud af Polen og \xc3\x98steuropa p\xc3\xa5 baggrund af Molotov-Ribbentrop-pagten. De sovjetiske styrker arresterede 26.000 polske officerer i den \xc3\xb8stlige del af Polen, og Stalin og andre h\xc3\xb8jtst\xc3\xa5ende magthavere inklusiv Mikojan underskrev ordren til at henrette dem. Da Tyskland invaderede Sovjetunionen i 1941 blev Mikojan sat i spidsen for at organisere transporterne af mad og andre forsyninger. Hans s\xc3\xb8n Vladimir, en pilot i Sovjetunionens luftv\xc3\xa5ben, d\xc3\xb8de i kamp da hans fly blev skudt ned over Stalingrad. Mikojans vigtigste opgave under krigen var at forsyne den R\xc3\xb8de H\xc3\xa6r med materialer, f\xc3\xb8devarer og andre n\xc3\xb8dvendigheder. Mikojan blev s\xc3\xa6rlig repr\xc3\xa6sentant for den statslige forsvarskommission i 1941 - indtil da havde han ikke v\xc3\xa6ret medlem eftersom Berija vurderede, at han var til bedre nytte i statsadministrationen. I 1946 blev Mikojan vicepremierminister._NEWLINE_Kort f\xc3\xb8r sin d\xc3\xb8d i 1953 overvejede lanceringen af en ny udrensningskampagne rettet mod Mikojan, Vjatjeslav Molotov og en r\xc3\xa6kke andre ledere fra partiet. Dette skete aldrig eftersom Stalin d\xc3\xb8de f\xc3\xb8r han kunne iv\xc3\xa6rks\xc3\xa6tte sin plan. Mikojan var oprindeligt fortaler for at fritage Stalins h\xc3\xb8jre h\xc3\xa5nd, Berija, for straf, men gav senere efter for generel st\xc3\xb8tte til hans arrestation blandt partimedlemmerne. Mikojan forblev i regeringen efter Stalins d\xc3\xb8d som handelsminister under Malenkov. Han st\xc3\xb8ttede Khrusjtjov i magtkampen om at efterf\xc3\xb8lge Stalin, og blev vicepremierminister som anerkendelse af sin st\xc3\xb8tte._NEWLINE_I 1956 hjalp Mikojan Khrusjtjov med at planl\xc3\xa6gge den hemmelige tale, som Khrusjtjov gav p\xc3\xa5 den 20. partikongres, som tog afstand fra Stalins personkult Det var ham, og ikke Khrusjtjov, som gav den f\xc3\xb8rste anti-stalinistiske tale p\xc3\xa5 kongressen. I 1957 n\xc3\xa6gtede Mikojan at st\xc3\xb8tte et fors\xc3\xb8g fra Malenkovs og Molotovs side p\xc3\xa5 at fjerne Khrusjtjov fra magten - p\xc3\xa5 denne m\xc3\xa5de sikrede han sin stilling som en af Khrusjtjovs t\xc3\xa6tteste allierede. Han st\xc3\xb8ttede Khrusjtjov p\xc3\xa5 grund af sin st\xc3\xa6rke st\xc3\xb8tte til afstalinisering, og hans tro p\xc3\xa5, at udrensninger som dem i 1930\'erne kunne blive resultatet, hvis kupmagerne lykkedes med deres foretagende.\n_START_SECTION_\nUngarn\n_START_PARAGRAPH_\nI oktober 1956 blev Mikojan sendt til Ungarn for at indsamle oplysninger om krisen, der var i gang med at udvikle sig efter opstanden i Ungarn mod den kommunistiske regering. Mikojan rejste sammen med Mikhail Suslov til Budapest i en pansret mandskabsvogn set i lyset af at der foregik skyderi i gaderne. Han sendte et telegram til Moskva og rapporterede om sine indtryk af situationen. "Vi havde indtrykket af at is\xc3\xa6r Ern\xc5\x91 Ger\xc5\x91, men ogs\xc3\xa5 kammerater, overvurderer modstanderens styrke og undervurderer deres egen styrke" skrev han og Suslov. Mikojan var st\xc3\xa6rkt imod Khrusjtjovs og politbureauets beslutning om at anvende sovjetiske tropper, idet han mente, at det ville \xc3\xb8del\xc3\xa6gge Sovjetunionens internationale omd\xc3\xb8mme, og han argumenterede i stedet for anvendelsen af "milit\xc3\xa6re trusler" og \xc3\xb8konomisk pres. De sovjetiske styrkers nedk\xc3\xa6mpelse af revolutionen f\xc3\xb8rte n\xc3\xa6sten til Mikojans tilbagetr\xc3\xa6delse.\n_START_SECTION_\nUSA\n_START_PARAGRAPH_\nKhrusjtjovs liberalisering af h\xc3\xa5rde politikker f\xc3\xb8rte til en forbedring af forholdet mellem USSR og USA i slutningen af 1950\'erne. Mikojan bes\xc3\xb8gte USA flere gange i rollen som Khrusjtjovs udsending. P\xc3\xa5 trods af den ustabile kolde krig mellem de to supermagter modtog mange amerikanere Mikojan venligt, inklusive demokaten Hubert Humphrey, som karakteriserede Mikojan som en person, der havde "holdningsfleksibilitet" og Averell Harriman, guvern\xc3\xb8ren i New York, som beskrev ham som en "knap s\xc3\xa5 rigid" sovjetisk politiker._NEWLINE_I november 1958 gjorde Khrusjtjov et mislykket fors\xc3\xb8g p\xc3\xa5 at omdanne Berlin til en uafh\xc3\xa6ngig, demilitariseret "fri by" ved at give USA, Storbritannien og Frankrig et ultimatum om at disse lande inden seks m\xc3\xa5neder skulle tr\xc3\xa6kke deres tropper ud af de sektorer, de stadig holdt besat i Vestberlin - hvis ikke ville han overf\xc3\xb8re kontrollen med alle adgangsrettigheder til \xc3\xb8sttyskerne. Mikojan st\xc3\xb8ttede ikke Khrusjtjovs gerninger, og h\xc3\xa6vdede at de overtr\xc3\xa5dte "partiets principper". Khrusjtjov havde foresl\xc3\xa5et ultimatummet overfor de vestlige lande uden at have diskuteret det med Centralkomitt\xc3\xa9en f\xc3\xb8rst. Ruud van Djik, en historiker, var af den opfattelse, at Mikojan var vred fordi Khrusjtjov ikke havde dr\xc3\xb8ftet forslaget med ham. Da han blev spurgt af Khrusjtjov om at nedbringe gnidningerne i forholdet til USA skulle Mikojan have svaret: "Det var dig, der startede, s\xc3\xa5 det kan du g\xc3\xb8re!"_NEWLINE_Mikojan tog dog til Washington, og dette var f\xc3\xb8rste gang et ledende medlem af Ministerr\xc3\xa5det i USSR bes\xc3\xb8gte USA p\xc3\xa5 en diplomatisk mission med bes\xc3\xb8g af USA\'s ledelse for \xc3\xb8je. Mikojan tilgik ogs\xc3\xa5 missionen med en uformalitet, som ikke var set f\xc3\xb8r, idet han i sin visumans\xc3\xb8gning til USA\'s ambassade skrev, at form\xc3\xa5let med bes\xc3\xb8get var en to-ugers ferie hos vennen Mikhail Mansjikov, som var USSR\'s ambassad\xc3\xb8r i USA p\xc3\xa5 dette tidspunkt. Mens det Hvide Hus i USA var uforberedt p\xc3\xa5 denne \xc3\xb8jensynligt improviserede diplomatiske mission, blev Mikojan inviteret til at tale for en r\xc3\xa6kke fremtr\xc3\xa6dende amerikanske organisationer som Council on Foreign Relations og Detroit Club, hos hvilken han fremsatte sine forh\xc3\xa5bninger om at USSR fremover skulle have et mere fredeligt forhold til USA. Udover disse engagementer deltog Mikojan ogs\xc3\xa5 i mere uformelle arrangementer, hvor han kunne m\xc3\xb8de offentligheden, herunder morgenmad p\xc3\xa5 en restaurant langs motorvejen New Jersey Turnpike, et bes\xc3\xb8g i stormagasinet Macy\'s i New York og m\xc3\xb8der med kendisser i Hollywood som Jerry Lewis og Sophia Loren f\xc3\xb8r han havde audiens hos pr\xc3\xa6sident Dwight Eisenhower og udenrigsminister John Foster Dulles. Selv om det ikke lykkedes Mikojan at \xc3\xa6ndre USA\'s Berlin-politik  s\xc3\xa5 blev han hyldet i USA for at have l\xc3\xb8snet internationale gnidninger med en innovativ brug af soft power, som generelt blev taget godt imod af den amerikanske offentlighed._NEWLINE_Mikojan var uenig i Khrusjtjovs udvandring fra topm\xc3\xb8det i Paris i 1960 om U-2-krisen, som han mente ville opretholde sp\xc3\xa6ndingerne under den Kolde Krig i endnu 15 \xc3\xa5r. Han forblev dog ogs\xc3\xa5 i denne periode Khrusjtjovs t\xc3\xa6tteste allierede i de \xc3\xb8verste r\xc3\xa6kker af det sovjetiske styre. Som Mikojan senere n\xc3\xa6vnte, s\xc3\xa5 var Khrusjtjov af og til "utilgiveligt hysterisk"._NEWLINE_I november 1963 blev Mikojan bedt af Khrusjtjov om at repr\xc3\xa6sentere USSR ved John F. Kennedys begravelse. Ved begravelsesceremonien virkede Mikojan synligt rystet over pr\xc3\xa6sidentens d\xc3\xb8d, og Jacqueline Kennedy kom hen til ham og gav ham f\xc3\xb8lgende meddelelse: "V\xc3\xa6r venlig at fort\xc3\xa6lle hr. Formand Khrusjtjov, at jeg ved, at han og min mand arbejdede sammen for en fredelig verden, og at han og De nu m\xc3\xa5 forts\xc3\xa6tte min mands arbejde."\n_START_SECTION_\nCuba og cubakrisen\n_START_PARAGRAPH_\nDen sovjetiske regering b\xc3\xb8d Fidel Castros pro-socialistiske opr\xc3\xb8reres fjernelse af den cubanske pr\xc3\xa6sident Fulgencio Batista i 1959 velkommen. Khrusjtjov inds\xc3\xa5 potentialet ved at have en sovjetisk allieret i Caribien og sendte Mikojan som en af de \xc3\xb8verste diplomater til Latinamerika. Han var den f\xc3\xb8rste sovjetiske repr\xc3\xa6sentant, som bes\xc3\xb8gte Cuba efter revolutionen, og han sikrede indg\xc3\xa5elsen af vigtige handelsaftaler med Cubas regering. Han forlod Cuba med et meget positivt indtryk, og sagde, at stemningen der fik ham til at f\xc3\xb8le det "som om jeg var vendt tilbage til min barndom". _NEWLINE_Khrusjtjov fortalte Mikojan om sin id\xc3\xa9 med at sejle sovjetiske missiler til Cuba. Mikojan var imod id\xc3\xa9en, og var endnu mere imod at overgive kontrollen med missilerne til cubanerne. I begyndelsen af november 1962 - da Cubakrisen var p\xc3\xa5 sit h\xc3\xb8jeste - sendte den sovjetiske ledelse Mikojan til Havana for at hj\xc3\xa6lpe med at overtale Castro til at samarbejde med at fjerne de nukleare missiler og bombefly, som Sovjetunionen havde anbragt p\xc3\xa5 \xc3\xb8en.  Lige f\xc3\xb8r forhandlingerne med Castro begyndte blev Mikojan informeret om sin kones d\xc3\xb8d i Moskva, og i stedet for at vende tilbage for at deltage i begravelsen valgte han at blive og sendte sin s\xc3\xb8n Sergo i stedet._NEWLINE_Castro insisterede p\xc3\xa5, at missilerne skulle forblive, men Mikojan, der fors\xc3\xb8gte at undg\xc3\xa5 en fuld konflikt med USA, fors\xc3\xb8gte at overtale ham til det modsatte. Han fortalte Castro at: "Du ved at ikke bare i disse breve, men ogs\xc3\xa5 i dag har vi den holdning, at du kan beholde alle v\xc3\xa5bnene og alle milit\xc3\xa6re r\xc3\xa5dgivere med undtagelse af de \'offensive\' v\xc3\xa5ben og tilknyttet personel, som blev lovet fjernet i Khrusjtjovs brev af den 27. oktober." Castro v\xc3\xa6grede sig ved id\xc3\xa9en om yderligere indr\xc3\xb8mmelser, is\xc3\xa6r fjernelsen af Iljusjin Il-28-bombeflyene og de taktiske kernev\xc3\xa5ben, som stadig var tilbage i Cuba. Efter flere ansp\xc3\xa6ndte og anstrengende uger med forhandling gav han til sidst efter, og missilerne og bombeflyene blev fjernet i december samme \xc3\xa5r.\n_START_SECTION_\nStatsoverhoved og involvering i kup\n_START_PARAGRAPH_\nDen 15. juli 1964 blev Mikojan udpeget som Formand for Sovjetunionens \xc3\xb8verste sovjets pr\xc3\xa6sidium efter Leonid Bresjnev, som blev forfremmet indenfor partiet. Mikojans nye post var mestendels ceremoniel, det forl\xc3\xb8d, at hans forv\xc3\xa6rrede helbred og h\xc3\xb8je alder var \xc3\xa5rsagen._NEWLINE_Nogle historikere er overbevist om, at Mikojan i 1964 mente, at Khrusjtjov var blevet et passiv for partiet, og at han var involveret i kuppet i oktober 1964, som bragte Bresjnev og Aleksej Kosygin til magten. William Taubman s\xc3\xa6tter dog sp\xc3\xb8rgsm\xc3\xa5lstegn ved dette, eftersom Mikojan var det eneste medlem af pr\xc3\xa6sidiet (som politbureauet blev kaldt p\xc3\xa5 dette tidspunkt), som forsvarede Khrusjtjov. Mikojan stemte dog for Khrusjtjovs tvungne pensionering (s\xc3\xa5 man i traditionel sovjetisk stil opn\xc3\xa5ede enstemmighed). Som den eneste af Khrusjtjovs kolleger \xc3\xb8nskede han den tidligere leder det bedste i hans videre liv, selv om han dog aldrig snakkede med ham igen. Mikojan lagde en krans og sendte et kondolencebrev ved Khrusjtjovs begravelse i 1971._NEWLINE_P\xc3\xa5 grund af sin delvise st\xc3\xb8tte til Khrusjtjov under dennes udst\xc3\xb8dning mistede Mikojan sin h\xc3\xb8je agtelse hos det nye sovjetiske styre. Politbureauet tvang Mikojan til at fratr\xc3\xa6de sin plads i politbureauet p\xc3\xa5 grund af alder. Mikojan mistede ogs\xc3\xa5 hurtigt sin post som statschef og blev efterfulgt i af Nikolaj Podgornij den 9. december 1965. Bresjnev gjorde Mikojans pensionering officiel ved at tilkende ham leninordenen.\n_START_SECTION_\nD\xc3\xb8d, personlighed og efterm\xc3\xa6le\n_START_PARAGRAPH_\nSom Khrusjtjov og andre kammerater skrev Mikojan i sin sidste tid \xc3\xa6rlige, men ogs\xc3\xa5 udvalgte erindringer fra sin politiske karriere under Stalins ledelse. Mikojan d\xc3\xb8de af naturlige \xc3\xa5rsager den 21. oktober 1978 i en alder af 82, og blev begravet p\xc3\xa5 Novodevitjekirkeg\xc3\xa5rden i Moskva. Han modtog seks udm\xc3\xa6rkelser af leninordenen._NEWLINE_Mikojan var i f\xc3\xb8lge en beskrivelse af Simon Sebag Montefiore "slank, velunderrettet, snu og h\xc3\xa5rdtarbejdende". Han er blevet beskrevet som en intelligent mand, som forstod engelsk, og som l\xc3\xa6rte tysk ved at overs\xc3\xa6tte Karl Marxs Das Kapital til russisk. I mods\xc3\xa6tning til mange andre var han ikke bange for at indg\xc3\xa5 i heftige diskussioner med Stalin. "Man kedede sig aldrig i selskab med Mikojan", beskrev Artjom Sergejev det, mens Khrusjtjov kaldte ham for en \xc3\xa6gte kavaler. Khrusjtjov advarede dog ogs\xc3\xa5 mod at have tiltro til "den kl\xc3\xb8gtige r\xc3\xa6v \xc3\xb8stfra." I en t\xc3\xa6t samtale med Vjatjeslav Molotov og Nikolaj Bukharin henviste Stalin til Mikojan som en "\xc3\xa6lling i politik".'